
Rīgā

	28.10.2026.
	Nr. 7.8.5./2026-DOC-2669-3315

	Uz 22.10.2026.
	Nr. 211.9/11-84-14/26



Saeimas Pieprasījumu komisijai

Saskaņā ar Saeimas kārtības ruļļa 129. panta pirmo daļu sniedzu atbildi uz Saeimas deputātu pieprasījumu “Par iespējamu interešu konfliktu, amata stāvokļa izmantošanu un neētisku rīcību Ministru prezidenta ārštata padomnieka darbībā” (Nr. 147/P14).
1. Lūdzam sniegt informāciju par vienošanos starp A. Kulbergu un D. Dejus ar kuru D. Dejus tika iecelts amatā un šī rīkojuma saturu (iesniedzot vienošanās un rīkojuma tekstu saskaņā ar MK noteikumu Nr. 495 3.punktu “Ministru kabineta loceklis un ārštata konsultatīvais darbinieks rakstiski vienojas par ārštata konsultatīvā darbinieka pienākumu apjomu. Ārštata konsultatīvo darbinieku ieceļ amatā attiecīgais Ministru kabineta loceklis ar rīkojumu, norādot ārštata konsultatīvā darbinieka kompetenci”).

D. Dejus iecelts par Ministru prezidenta ārštata konsultatīvo darbinieku ar Ministru prezidenta 2026. gada 10. jūlija rīkojumu Nr. 2026/1.2.1.-236 “Par Didzi Deju”[footnoteRef:1]. D. Dejus iecelts par Ministru prezidenta ārštata konsultatīvo darbinieku stratēģiskās plānošanas un jaunās ekonomikas jautājumos. [1:  https://likumi.lv/ta/id/369647-par-didzi-deju ] 

2. Vai D. Dejus rakstiski informēja Ministru prezidentu par potenciālu interešu konfliktu un amata stāvokļa ļaunprātīgu izmantošanu, pārstāvot premjeru Imigrācijas likumprojekta pieņemšanas gaitā?

Nē, D. Dejus nav iesniedzis rakstveida paziņojumu Ministru kabineta 2004. gada 18. maija noteikumu Nr. 495 “Noteikumi par Ministru kabineta locekļa ārštata konsultatīvā darbinieka statusu un kompetenci” (turpmāk – Noteikumi Nr. 495) 6.4. apakšpunkta kārtībā, jo nebija iestājušies apstākļi, kas šādu paziņojumu prasītu. Noteikumu Nr. 495 6.4. apakšpunkts noteic, ka ārštata konsultatīvais darbinieks nekavējoties rakstveidā informē Ministru kabineta locekli, ja viņa vai radinieku, vai darījuma partneru personisko vai mantisko interešu vai ētisku apsvērumu dēļ viņa objektivitāte un neitralitāte var tikt apšaubīta, kā arī neuzņemas attiecīgā pienākuma vai konkrētā uzdevuma veikšanu vai nekavējoties pārtrauc tā izpildi, ja minētie apstākļi tiek konstatēti attiecīgā pienākuma vai uzdevuma izpildes laikā. Norma ir piesaistīta konkrētam pienākumam vai uzdevumam: informēšanas pienākums rodas tad, ja konkrētā uzdevuma izpilde var ietekmēt ārštata konsultatīvā darbinieka, viņa radinieku vai darījuma partneru personiskās vai mantiskās intereses. Ja starp uzdevumu un privātajām interesēm šādas saiknes nav, nav arī pamata apšaubīt objektivitāti un neitralitāti. Savukārt amata stāvokļa ļaunprātīga izmantošana iespējama tikai tad, ja personai ir lēmuma pieņemšanas vai ietekmēšanas pilnvaras. Ārštata konsultatīvajam darbiniekam lēmuma pieņemšanas tiesību nav.
Pieprasījumā šāda saikne tiek konstruēta, sapludinot vairākus atšķirīgus likumprojektus un dažādos statusos veiktas darbības.
2026. gada 18. jūnija Saeimas kārtējā sēdē tika izskatīts un steidzamības kārtā divos lasījumos pieņemts likumprojekts “Grozījumi Imigrācijas likumā” (Nr. 1432/Lp14), kuru bija izstrādājusi un iesniegusi Aizsardzības, iekšlietu un korupcijas novēršanas komisija. Atbilstoši anotācijai likumprojekta mērķis ir nepieļaut Krievijas Federācijas un Baltkrievijas Republikas pilsoņiem saņemt termiņuzturēšanās atļaujas Latvijas Republikā ar Imigrācijas likumā paredzētās investīciju alternatīvo ieguldījumu fondu pārvaldniekā programmas starpniecību. Tas ir ierobežojošs regulējums, kas termiņuzturēšanās atļauju saņemšanas iespējas nepaplašina un neskar ieguldījumus kapitālsabiedrību pamatkapitālā. Tādēļ šā likumprojekta pieņemšana nevarēja ietekmēt nevienas personas, tostarp D. Dejus vai viņa darījuma partneru, personiskās vai mantiskās intereses, un interešu konflikta jautājums saistībā ar to nerodas. Atbildīgās komisijas 2026. gada 18. jūnija sēdē (protokols Nr. 141.1.9/6-47.-14/26), kurā likumprojekts tika izskatīts, piedalījās komisijas deputāti, Iekšlietu ministrijas un Saeimas Juridiskā biroja pārstāvji, bet D. Dejus šajā sēdē nepiedalījās. Ministru prezidents D. Deju pārstāvēt sevi šā likumprojekta izskatīšanā nebija deleģējis un tobrīd D. Dejum ārštata konsultatīvā darbinieka statusa nebija. 
2026. gada 20. augustā Saeimā tika izskatīti vairāki likumprojekti, kas groza Imigrācijas likumu. Saeimas ārkārtas sesijas sēdē steidzamības kārtā tika pieņemts Aizsardzības, iekšlietu un korupcijas novēršanas komisijas iesniegtais likumprojekts “Grozījumi Imigrācijas likumā” (Nr. 1485/Lp14), kura mērķis ir pilnveidot ārzemnieka aizturēšanas termiņa pagarināšanas lietu izskatīšanas tiesisko regulējumu, precizējot lietu piekritību, atsakoties no piesaistes aizturētā ārzemnieka faktiskajai atrašanās vietai, precizējot aizturētā ārzemnieka dalību tiesas procesā un nosakot pārejas regulējumu. Saeimas otrās ārkārtas sesijas sēdē komisijai tika nodots deputātu A. Krauzes, H. Rokpeļņa, J. Dineviča, A. Butāna un A. Brigmaņa iesniegtais likumprojekts “Grozījumi Imigrācijas likumā” (Nr. 1496/Lp14), kas attiecas uz lēmuma par ārzemnieka piespiedu izraidīšanu pieņemšanas termiņu. Neviens no šiem likumprojektiem neskar termiņuzturēšanās atļauju izsniegšanu saistībā ar ieguldījumiem, un ne Ministru prezidents, ne D. Dejus tos nav iesnieguši.
Pieprasījumā nav identificēts, par kuru Imigrācijas likuma likumprojektu (Saeimas reģistrācijas numuru) un kuriem tā priekšlikumiem tiek jautāts. Līdz ar to nav saprotams, kurš no minētajiem likumprojektiem pieprasījumā domāts un kā tas būtu saistāms ar D. Dejus interesēm.
Vienlaikus Saeimas 2026.gada 20.augusta ārkārtas sesijas sēdē otrreizējai caurlūkošanai tika izskatīts likumprojekts “Imigrācijas likums” (Nr. 56/Lp14). Saeima šo likumprojektu trešajā lasījumā pieņēma 2026. gada 11. jūnijā, bet Valsts prezidents ar 2026. gada 19. jūnija vēstuli Nr. 228 nodeva to otrreizējai caurlūkošanai. Pieprasījumā minētie grozījumi par investoru skaitu vienā kapitālsabiedrībā un termiņuzturēšanās atļaujas termiņu ir A. Kulberga kā Saeimas deputāta 2026. gada 16. februāra priekšlikumi šim likumprojektam (vēstule Nr. 111.8/3-10-14/26), kas iesniegti, pamatojoties uz Saeimas kārtības ruļļa 95. panta pirmās daļas 4. punktu, laikā, kad A. Kulbergs nebija Ministru prezidents un D. Dejus nebija Ministru prezidenta ārštata konsultatīvais darbinieks. Atbildīgās komisijas 2026. gada 27. maija sēdes protokolā D. Dejus norādīts kā “SIA AM Craft un Baltic3D.eu līdzdibinātājs”, attiecīgi privātpersona, un arī šajā datumā A. Kulbergs vēl nebija Ministru prezidents, jo Saeima uzticību viņa vadītajam Ministru kabinetam izteica 2026. gada 28. maijā[footnoteRef:2]. Par šo priekšlikumu turpmāko virzību informācija sniegta atbildē uz 7. jautājumu. [2:  https://www.saeima.lv/lv/aktualitates/35889-saeima-izsaka-uzticibu-andra-kulberga-izveidotajai-valdibai/ ] 

Pēc iecelšanas amatā D. Dejus konsultēja Ministru prezidentu, sagatavojot priekšlikumus Imigrācijas likuma otrreizējai caurlūkošanai, kurus Ministru prezidents kā Ministru kabineta loceklis atbilstoši Saeimas kārtības ruļļa 95. panta pirmās daļas 5. punktam iesniedza ar 2026. gada 28. jūlija vēstuli Nr. 2026-1.1.2./11-2237. Šie priekšlikumi attiecās tikai uz Imigrācijas likuma 27. panta pirmās daļas 36. punktu (ieguldījumi alternatīvo ieguldījumu fondā) un 29. pantu (atkārtota termiņuzturēšanās atļaujas pieprasīšana minētajā gadījumā). Tie paredzēja ieguldījumu vismaz 100 000 euro apmērā valsts izveidota alternatīvo ieguldījumu fondu pārvaldnieka pārvaldītā fondā vai vismaz 150 000 euro apmērā cita reģistrēta vai licencēta pārvaldnieka fondā, investīciju līgumu uz ne mazāk kā septiņiem gadiem un ikgadēju 10 000 euro maksājumu valsts budžetā piecu gadu laikā. Ne ieguldījums kapitālsabiedrības pamatkapitālā, ne investoru skaits vienā kapitālsabiedrībā šajos priekšlikumos netika skarts. Atbildīgās komisijas 2026. gada 12. augusta sēdē (protokols Nr. 141.1.9/6-54-14/26) Ministru prezidentu kā priekšlikumu iesniedzēju pārstāvēja Ministru prezidenta parlamentārais sekretārs, kura tiesības piedalīties komisijas sēdēs paredz Saeimas kārtības ruļļa 171. pants. D. Dejus sēdē bija reģistrēts kā uzaicinātā persona un sniedza skaidrojumus par priekšlikumu saturu. Saeimas kārtības ruļļa 115. panta otrā daļa noteic, ka, atkārtoti izskatot likumu, izskatāmi tikai Valsts prezidenta iebildumi un priekšlikumi, kas ir saistīti ar Valsts prezidenta izteiktajiem iebildumiem. Ievērojot šo normu, komisija abus Ministru prezidenta priekšlikumus atzina par neizskatāmiem un Saeima 2026. gada 20. augustā likumu pieņēma bez tiem. Tādējādi šiem priekšlikumiem nav bijis tiesisku seku.
Saskaņā ar D. Dejus sniegto skaidrojumu, AS “SIAPLG.EU” ārvalstu akcionāri ieguldījumus veikuši vairāku gadu laikā, proti, viens 2024. gadā, trīs 2025. gadā un četri 2026. gadā, savukārt pieprasījumā norādītais jūnija datums ir akcionāru reģistra pēdējās aktualizēšanas datums. Visi minētie ieguldījumi veikti pirms D. Dejus iecelšanas par Ministru prezidenta ārštata konsultatīvo darbinieku.
3. Vai Ministru prezidents izdeva rīkojumu apturēt D. Dejus uzdevumu pārstāvēt premjeru jautājumos, kas saistīti ar termiņuzturēšanās atļauju regulēšanu?

Nē. Šāds rīkojums netika izdots, jo tam nebija tiesiska un faktiska pamata.
4. Kā Ministru prezidents šobrīd vērtē publiski izskanējušo informāciju, kas liecina par termiņuzturēšanās atļauju tirgošanu un vienlaikus sava padomnieka centieniem paplašināt šī regulējuma iespējas?

Pieprasījumā lietotais apzīmējums “termiņuzturēšanās atļauju tirgošana” ir pieprasījuma autoru subjektīvs vērtējums, nevis tiesisks konstatējums. Termiņuzturēšanās atļauja nav privātpersonas rīcībā esošs objekts, bet to katram ārzemniekam individuāli izsniedz Pilsonības un migrācijas lietu pārvalde, pārbaudot likumā noteikto nosacījumu izpildi, tostarp ar drošības iestāžu iesaisti. Ārzemnieka ieguldījums kapitālsabiedrībā un likumā paredzētas uzturēšanās atļaujas pieprasīšana ir likumā paredzēto tiesību izmantošana. 
Apgalvojums par Ministru prezidenta ārštata konsultatīvā darbinieka centieniem paplašināt šī regulējuma iespējas neatbilst faktiem. Kā norādīts atbildē uz 2. jautājumu, Ministru prezidenta 2026. gada 28. jūlija priekšlikumi neskāra ieguldījumus kapitālsabiedrību pamatkapitālā. 
5. Kad Ministru prezidents pirmo reizi uzzināja par D. Dejus uzņēmējdarbību, tirgojot termiņuzturēšanās atļaujas?

Manā rīcībā nav informācijas, ka D. Dejus būtu “tirgojis termiņuzturēšanās atļaujas”, un, kā norādīts atbildē uz 4. jautājumu, šāds apzīmējums neatbilst tiesiskajam regulējumam. Likumīgas uzņēmējdarbības veikšana pati par sevi nav šķērslis personas iecelšanai par ārštata konsultatīvo darbinieku. Izšķirošs ir Noteikumu Nr. 495 6.4. apakšpunktā noteiktais kritērijs, proti, vai konkrētais uzdevums var ietekmēt personas, tās radinieku vai darījuma partneru personiskās vai mantiskās intereses. Kā izklāstīts atbildē uz 2. jautājumu, D. Dejum uzdotie uzdevumi ar viņa uzņēmējdarbībā izmantoto termiņuzturēšanās atļaujas pamatu nebija saistīti.
6. Vai Ministru prezidents atzīst, ka nav ievēroti augstākminētie Ministru kabineta noteikumi un D. Dejus ir interešu konflikts, pārstāvot premjeru šajā jautājumā?

Likuma “Par interešu konflikta novēršanu valsts amatpersonu darbībā” 1. panta 5. punkts noteic, ka interešu konflikts ir situācija, kurā valsts amatpersonai, pildot valsts amatpersonas amata pienākumus, jāpieņem lēmums vai jāpiedalās lēmuma pieņemšanā, vai jāveic citas ar valsts amatpersonas amatu saistītas darbības, kas ietekmē vai var ietekmēt šīs valsts amatpersonas, tās radinieku vai darījumu partneru personiskās vai mantiskās intereses. No definīcijas izriet trīs kumulatīvi elementi: subjekts ir valsts amatpersona; tā, pildot amata pienākumus, pieņem lēmumu, piedalās tā pieņemšanā vai veic citas ar amatu saistītas darbības; šīm darbībām ir ietekme vai iespējama ietekme uz tās, tās radinieku vai darījumu partneru personiskajām vai mantiskajām interesēm. Konkrētajā gadījumā neviens no šiem elementiem nav izpildīts.
Lai gan likuma “Par interešu konflikta novēršanu valsts amatpersonu darbībā” 4. panta pirmās daļas 5. punkts par valsts amatpersonām atzīst arī Ministru prezidenta biroja padomniekus, Valsts pārvaldes iekārtas likuma 25. panta piektā daļa kā speciālā norma attiecībā uz ārštata konsultatīvo darbinieku statusu noteic, ka Ministru kabineta loceklim var būt ārštata konsultatīvie darbinieki, kuru statusu un kompetenci paredz Ministru kabineta noteikumi. Viņi nav amatpersonas šā likuma un likuma “Par interešu konflikta novēršanu valsts amatpersonu darbībā” izpratnē, ja nesaņem atalgojumu vai citu mantisku labumu. Līdz ar to D. Dejus nav valsts amatpersona likuma “Par interešu konflikta novēršanu valsts amatpersonu darbībā” izpratnē un šā likuma ierobežojumi un pienākumi uz viņu tieši neattiecas. 
Pat ja interešu konflikta jēdzienu piemērotu pēc analoģijas, D. Dejus nepieņem un nepiedalās tādu lēmumu pieņemšanā, kas skartu viņa intereses. Ārštata konsultatīvā darbinieka funkcija ir konsultatīva (Noteikumu Nr. 495 2. punkts, 5.1. un 5.2. apakšpunkts). Lēmumu par priekšlikumu iesniegšanu Saeimai pieņēma Ministru prezidents, bet lēmumu par likuma saturu – Saeima. 
Kā izklāstīts atbildē uz 2. jautājumu, nav konstatējama ietekme vai iespējama ietekme uz D. Dejus vai viņa darījuma partneru mantiskajām interesēm, jo viņa konsultatīvais darbs skāra tikai alternatīvo ieguldījumu fondu regulējumu, nevis ieguldījumus kapitālsabiedrību pamatkapitālā, un arī šie priekšlikumi netika izskatīti. Nav arī informācijas, ka D. Dejus būtu jebkādā veidā ietekmējis Pilsonības un migrācijas lietu pārvaldes lēmumus par termiņuzturēšanās atļauju izsniegšanu.
7. Vai D. Dejus konsultēja Andri Kulbergu kā deputātu, kad A. Kulbergs iesniedza priekšlikumus Imigrācijas likumā, piedāvājot palielināt limitu investoru skaitam vienā uzņēmumā no 10 līdz 20 un pagarinot TUA termiņu no diviem līdz pieciem gadiem?

Pieprasījuma 7. jautājums neattiecas uz Ministru prezidenta kā Ministru kabineta locekļa darbību, tādēļ tas neietilpst pieprasījuma tvērumā. Latvijas Republikas Satversmes 59. pants noteic, ka Ministru prezidentam un ministriem viņu amata izpildīšanai ir nepieciešama Saeimas uzticība un viņi par savu darbību ir atbildīgi Saeimas priekšā. Saeimas kārtības ruļļa 124. panta pirmā daļa paredz, ka ne mazāk kā 10 deputāti var rakstveidā iesniegt pieprasījumus Ministru kabineta locekļiem. Pieprasījums kā parlamentārās kontroles līdzeklis tādējādi attiecas uz Ministru kabineta locekļa darbību šajā amatā. 2026. gada 16. februāra priekšlikumi likumprojektam “Imigrācijas likums” (Nr. 56/Lp14) tika iesniegti kā Saeimas deputāta priekšlikumi, pamatojoties uz Saeimas kārtības ruļļa 95. panta pirmās daļas 4. punktu (vēstule Nr. 111.8/3-10-14/26), nevis kā Ministru kabineta loceklis šā panta pirmās daļas 5. punkta izpratnē. Saeimas deputāta darbība likumdošanas procesā nav Ministru kabineta locekļa darbība, tādēļ tā nav vērtējama pieprasījuma kārtībā. 
8. Kā Ministru prezidents šobrīd vērtē, vai ir ievērotas GRECO izteiktās rekomendācijas par ārštata padomnieka negodprātīgas rīcības novēršanu, konsultējot valdības amatpersonu? Kādas darbības un prevenciju Ministru prezidents ir veicis, lai novērstu iespējamos interešu konfliktus sava izvēlētā biroja darbinieku rīcībā?

Ministru prezidenta biroja darbībā nav novērota negodprātīga rīcība vai interešu konflikta situācijas. Ministru prezidenta biroja darbinieku, kuri ir valsts amatpersonas, tostarp biroja padomnieku, pienākumus interešu konflikta novēršanā regulē likums “Par interešu konflikta novēršanu valsts amatpersonu darbībā”, savukārt neatalgoto ārštata konsultatīvo darbinieku statusu, kompetenci un pienākumus objektivitātes nodrošināšanā regulē Noteikumi Nr. 495. Ministru prezidents arī turpmāk uzraudzīs iespējamās interešu konflikta situācijas sava biroja darbinieku darbībā un nepieciešamības gadījumā atbilstoši rīkosies. 

Cieņā

	Ministru prezidents
	(paraksts*)
	Andris Kulbergs 




* Dokuments ir parakstīts ar drošu elektronisko parakstu

2026-DOC-2669
2026-DOC-2669
image1.png
Ministru prezidents




image2.png
Ministru prezidents




